Minn kull rokna ta' gżiritna tiġi n-nies fil-Katidral hekk kif jidħol magħna Awwissu – żgħażagħ, xjuħ, miżżewġa, tfal! Is-sajf ikun fl-aqwa tiegħu, l-emigranti bdew ġejjin sabiex f'nofs dax-xahar igawdu l-Assunta, Omm il-bnedmin. Li fil-għar ċkejken ta' Betlem għan-nifs sħun ta' baqra w ħmar lil binha welldet f'maxtura bl-anġli dlonk jagħtu l-aħbar Li kien twieled l-Iben t'Alla biex jifdina u jsalvana, bieb il-Ġenna fis jiftħilna mix-xitan ħielsa jarana. Beltna xxidd l-ilbies tal-festa biex issellem lil Marija; baned, ferħ, tlielaq tal-bhejjem, mixegħla, musketterija. U ġewwa l-Knisja Matriċi, tiżjin, dwal, funzjonijiet, statwa li tonqosha l-kelma, Għaġeb tal-għeġubijiet! Li l-Ħamis fl-għaxija toħroġ b'idejha sewwa imberrħin sabiex hienja ġo dirgħajha tħaddan lilna il-Għawdxin. Niftakar lil Dun Tarċisju, lill-għażiża ommi Lola – Int għalihom kont il-ġawhra, jew tal-ġonna l-isbaħ vjola! Hekk kif tkun iddur mat-toroq merfugħa fuq l-ispallejn, ixħet ħarstek fuq il-morda, ixxuttalhom il-ħaddejn Mid-dmugħ illi jnikkithom fuq is-sodda tal-mard tagħhom; 'tihom il-fejqan, il-faraġ, u urihom l'inti magħhom! U lis-Soċjeta' li tagħmel kollox għalik, kompli saħħaħ, orbot, irfed, biex foħrija żżid ittik. Inti kont illi fil-Gwerra bgħattilna konvoj prezzjuż illi refagħna minn xagħarna b'munizzjon hekk delizzjuż. Li mill-ġdid tana l-forza biex inħarsu 'l quddiem u lill-għadu nqaċċtu 'l barra li għakkisna għal tant żmien. Issa f'dan is-seklu tagħna la tiqafx tidħol għalina; Inti l-mimmi ta' għajnejna Int l-Assunta, Omm ħanina! Min ħadimlek il-bradella kien missieri l-mastrudaxxa; irrid bik dejjem nitpaxxa. U meta ż-żmien jagħlaqli 'tini l-grazzja niġi ħdejk; sakemm iżda għadni hawn isfel bla dewmien berraħli jdejk! Victoria Għawdex
Fl-Għid tal-Assunta 15 – V111 – 2013